आन्ध्र प्रदेश, तेलंगाना, ओडिशा, महाराष्ट्र, पश्चिम बंगाल, कर्नाटक, बिहार, राजस्थान, तमिलनाडु तथा कुछ अन्य राज्यों में मिर्च की खेती की जाती है। आन्ध्र प्रदेश और तेलंगाना में खेती योग्य जमीन के करीब 20 प्रतिशत हिस्से में मिर्च की खेती की जाती है और और कुल मिर्च उत्पादन में इनका योगदान 55 प्रतिशत का है। पिछले साल किसानों को मिर्च का काफी लाभदायक मूल्य मिला था जिससे उत्साहित किसानों ने इस वर्ष इसकी खेती के क्षेत्र में 45 प्रतिशत की वृद्धि की। पिछले साल मिर्च का मूल्य 140 रुपये प्रति किलोग्राम तक चला गया था जो इस बार गिरकर 35 से 40 रुपये किलो तक पहुंच गया है। न्यूनतम समर्थन मूल्य के नहीं होने तथा भंडारण सुविधा के अभाव के कारण किसानों को बहुत ही कम कीमत पर अपना उत्पाद बेचना पड़ रहा है। कुछ किसानों ने तो अपनी फसल तक जला दी है। किसानों की शिकायत है कि एक तो भंडारण सुविधा की कमी और दूसरे जहां कोल्ड स्टोरेज की सुविधा है भी वहां भंडारण की दर बहुत अधिक है।